РЕГЛАМЕНТ ЗА ИЗПЪЛНЕНИЕ (ЕС) № 88/2013 НА КОМИСИЯТА
от 31 януари 2013 година
за изменение на Решение 2007/777/ЕО и Регламент (ЕО) № 798/2008 по отношение на вписванията за Украйна в списъците на трети страни, от които е разрешен вносът в Съюза на някои меса, месни продукти, яйца и яйчни продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, точка 1, първа алинея и точка 4 от нея,
като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 11, параграф 1 от него,
като има предвид, че:
(1)
С Решение 2007/777/ЕО на Комисията от 29 ноември 2007 г. за определяне на ветеринарно-санитарни и здравни изисквания и образци на сертификати за внос от трети страни на определени месни продукти и обработени стомаси, пикочни мехури и черва за консумация от човека и за отмяна на Решение 2005/432/ЕО (3) се определят правила за вноса в Съюза и транзита и складирането в Съюза на пратки от месни продукти и пратки от обработени стомаси, пикочни мехури и черва по смисъла на Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (4).
(2)
В част 2 от приложение II към Решение 2007/777/ЕО се установява списъкът на трети страни или части от тях, от които е разрешено въвеждането на месни продукти и обработени стомаси, пикочни мехури и черва в Съюза, при условие че тези стоки отговарят на фигуриращите в посочения списък изисквания във връзка с обработката. Когато третите страни са разделени на региони за целите на включването им в посочения списък, техните регионализирани територии са определени в част 1 от посоченото приложение.
(3)
В част 4 от приложение II към Решение 2007/777/ЕО са определени видовете обработка, посочени в част 2 от същото приложение, като за всеки от тези видове обработка е въведен отделен код. В посочената част е установен код „А“ за случаите, когато не се изисква специална обработка, и кодове от „В“ до „F“ за видовете специална обработка, изброени в низходящ ред според степента на тяхната щателност.
(4)
В Регламент (ЕО) № 798/2008 на Комисията от 8 август 2008 г. за установяване на списък от трети страни, територии, зони или подразделения, от които са разрешени вносът и транзитът през Общността на домашни птици и продукти от домашни птици, и относно изискванията за ветеринарно сертифициране (5) се предвижда вносът и транзитът през Съюза на някои стоки да са разрешени единствено от трети страни, територии, зони или подразделения, изброени в таблицата в част 1 от приложение I към него. В регламента са определени и изискванията за ветеринарно сертифициране за посочените стоки.
(5)
Понастоящем Украйна не е включена в част 2 от приложение II към Решение 2007/777/ЕО като страна, от която е разрешен вносът в Съюза на месни продукти и обработени стомаси, пикочни мехури и черва от домашни птици и пернат дивеч, отглеждан в стопанство, щраусоподобни, отглеждани в стопанство, и пернат дивеч. Освен това Украйна не е включена в част 1 от приложение I към Регламент (ЕО) № 798/2008.
(6)
Украйна поиска от Комисията разрешение да внася в Съюза месни продукти и обработени стомаси, пикочни мехури и черва от домашни птици и пернат дивеч, отглеждан в стопанство, щраусоподобни и пернат дивеч при режим без специална обработка с код „А“ в съответствие с част 4 от приложение II към Решение 2007/777/ЕО. Освен това Украйна поиска от Комисията разрешение да внася в Съюза месо от домашни птици, щраусоподобни, отглеждани в стопанство за консумация от човека, и пернат дивеч, яйца и яйчни продукти.
(7)
В Украйна бяха проведени няколко одита от експерти на Комисията. От тези одити е видно, че компетентният ветеринарен орган на тази трета страна предоставя необходимите гаранции по отношение на спазването на правилата на Съюза за внос в Съюза на месни продукти и обработени стомаси, пикочни мехури и черва от домашни птици, пернат дивеч, отглеждан в стопанство, щраусоподобни и пернат дивеч, както и на месо от домашни птици, щраусоподобни, отглеждани в стопанство за консумация от човека, пернат дивеч и яйца и яйчни продукти. По тази причина е целесъобразно да бъдат изменени част 2 от приложение II към Решение 2007/777/ЕО и част 1 от приложение I към Регламент (ЕО) № 798/2008, за да се разреши вносът на посочените продукти в Съюза.
(8)
Освен това Украйна предостави съответните ветеринарно-санитарни гаранции по отношение на изпълнението на правилата на Съюза за внос на яйца и представи национална програма за контрол на Salmonella, както се предвижда в Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (6). Тази програма обаче все още не е окончателно одобрена. Поради това от Украйна се разрешава само вносът на яйца от вида Gallus gallus съгласно статус „S4“, както е посочено в част 2 от приложение I към Регламент (ЕО) № 798/2008.
(9)
Поради това Решение 2007/777/ЕО и Регламент (ЕО) № 798/2008 следва да бъдат съответно изменени.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Решение 2007/777/ЕО се изменя в съответствие с приложение I към настоящия регламент.
Член 2
Приложение I към Регламент (ЕО) № 798/2008 се изменя в съответствие с приложение II към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 31 януари 2013 година.